
REPUBLIKA E SHQIPËRISË

GJYKATA E LARTË
KOLEGJI ADMINISTRATIV

Nr.31001-01521-00-2019 i Regj. Themeltar 

Nr.00-2026-2630 Vendimi (323)
V E N D I M

NË EMËR TË REPUBLIKËS
Kolegji Administrativ i Gjykatës së Lartë, me trup gjykues të përbërë nga:

Arbena AHMETI
       - Kryesuese




Gentian MEDJA
       - Anëtar

Sokol NGRESI
       - Anëtar

në dhomë këshillimi datë 24.06.2026 mori në shqyrtim çështjen administrative nr.31001-01521-00-2019 akti, që i përket:
PADITËSE:
Eranda Hoxhaj, person fizik në cilësinë e subjektit tatimor                                             
TË PADITUR:
Drejtoria Rajonale Tatimore, Sarandë

OBJEKTI: 
Shfuqizimin tërësisht të aktit administrativ nr.3756 prot., datë 08.04.2016 të Drejtorisë Rajonale Tatimore Sarandë, si një akt absolutisht i pavlefshëm.

BAZA LIGJORE:
Neni 71 i ligjit nr. 9920, datë 19.05.2008, “Për Procedurat Tatimore në Republikën e Shqipërisë”; neni 71/2 i udhëzimit nr. 24, datë 02.09.2008; neni 17/a e vijues të ligjit nr. 49/2012, “Për organizimin dhe funksionimin e gjykatave administrative dhe gjykimin e mosmarrëveshjeve administrative”.

KOLEGJI ADMINISTRATIV I GJYKATËS SË LARTË

pasi dëgjoi relatimin e gjyqtare Arbena Ahmeti dhe si e shqyrtoi çështjen në tërësi,

V Ë R E N:
I. Rrethanat e çështjes.
1.  Pala paditëse Eranda Hoxhaj, ushtron aktivitet tregtar në fushën e tregtimit me pakicë të veshjeve. Më datë 11.04.2014 ka aplikuar për çregjistrim të aktivitetit. Sipas shkresës nr. 1574 prot., datë 09.12.2015, Drejtoria e Hetimit Tatimor Fier (Rajoni Jugor) i kërkon palës së paditur Drejtorisë Rajonale Tatimore (në vijim DRT) Sarandë që të bëhet vlerësimi i këtij informacioni, me qëllim marrjen e masave ligjore për këtë aktivitet të kundërligjshëm të këtij subjekti si dhe vlerësimin e situatës financiare dhe nxjerrjen e detyrimeve tatimore të fshehura, si rezultat i mosdeklarimit të xhiros reale të realizuar nga ky subjekt.

2.  Sipas përmbajtjes së kësaj shkrese përcaktohet se: “Nga të dhënat e sistemit informatik në periudha të ndryshme rezulton se subjekti Eranda Hoxhaj ka të punësuara shtetaset Luiza Rexhaj, Irisi Azemi, Ina Imeraj dhe Denisa Menkshi. Këto punonjëse të punësuara në subjektin Eranda Hoxhaj, si dhe shtetas të tjerë rezulton se kanë arkëtuar Lek në llogarinë e Eranda Hoxhaj dhe të familjarëve të saj Kastriot Hoxhaj dhe Xhuliano Hoxhaj, në bankat “Tirana Bank” dhe në “Bankën Kombëtare Tregtare”, me përshkrimin si të ardhura nga shitja nga dyqani, etj. Rezulton dukshëm që këto Lek janë të ardhura nga shitjet e padeklaruara nga subjekti Eranda Hoxhaj, që sipas të dhënave të sistemit tatimor dhe QKR, ka qendër të aktivitetit në Sarandë dhe dy adresa dytësore në Durrës dhe Tiranë.”
3. Me shkresën nr. 2963 prot., datë 10.03.2016, pala e paditur i ka bërë me dije palës paditëse se: “Shifrat e llogarive bankare janë më të mëdha se deklarimet tuaja në pasqyrat përkatëse financiare. Gjithashtu në llogarinë bankare të Kastriot Hoxhës kanë derdhur Lek të punësuarit e Eranda Hoxhaj. Nga verifikimet dhe komunikimet me ju, keni deklaruar gojarisht se nga të punësuarit e Erind Mataj janë derdhur Lek në llogaritë bankare të Eranda Hoxhaj. Nga verifikimet rezulton se subjekti juaj ka aplikuar për çregjistrim më datë 11.04.2014 dhe pas kësaj date në llogaritë e saj janë depozituar Lek. Ju lutemi na sqaroni zyrtarisht për sa më lart brenda datës 17.03.2016.”. Sipas shkresës nr. 3466 prot., datë 30.03.2016, “Mbi propozimin për ndryshim statusi”, pala e paditur ka vendosur që përgjegjësia tatimore e subjektit Eranda Hoxhaj të ndryshojë si më poshtë: Nga data 06.08.2012 të kalojë si biznes i vogël me TVSH; Nga data 21.11.2012 të kalojë si biznes i madh me tatim fitimi.

4.  Sipas shkresës nr. 3552 prot., datë 31.03.2016, pala e paditur ka vendosur riaktivizimin e aktivitetit të subjektit nga data 10.04.2014 deri më 30.09.2014, ku më 01.10.2014 të vendoset statusi “kërkesë për çregjistrim”. Gjithashtu, fitimi i maturuar për subjektin për vitin 2012 të jetë 232.850 Lek (4.657.000 * 5%).

5.  DRT Sarandë, ka mbajtur Akt-vlerësim (TVSH, tatim fitimi, sigurime e TABV) nr. 3552/1 prot., datë 07.04.2016. Sipas përmbajtjes, ky akt-vlerësim mbahet sipas shkresës dërguar nga DHT (Rajoni Jugor) Fier nr. 1574, datë 09.12.2015, të cilës i janë bashkëlidhur transaksionet bankare për vitet 2010, 2011, 2012, 2013 dhe 2014 të Eranda Hoxhaj, Kastriot Hoxha me NIPT K76909202O, regjistruar në DRT Vlorë, si dhe Xhuliano Hoxha me NIPT L44621804T, regjistruar në DRT Sarandë. Në përfundim të këtij akt-vlerësimi ka rezultuar se pala paditëse Eranda Hoxhaj ka detyrime të papaguara për periudhën 2011–2014, si më poshtë vijon: TVSH–10.444.890 Lek, nga kjo detyrim 5.222.445 Lek dhe gjobë 5.222.445 Lek; Tatim fitimi – 5.265.294 Lek, nga kjo detyrim 2.632.647 Lek dhe gjobë 2.632.647 Lek; TAVB – 978.870 Lek, nga kjo detyrim 489.435 Lek dhe gjobë 489.435 Lek; Sigurime – 66.086 Lek. Totali i detyrimit është 16.755.140 Lek.

6.  Nëpërmjet njoftim-vlerësimit për detyrimet tatimore nr. 3756 prot., datë 08.04.2016, DRT Sarandë ka njoftuar palën paditëse për detyrimet si më sipër, me një vlerë totale prej 16.755.140 Lek. 
7. Pala paditëse është drejtuar drejtpërdrejtë gjykatës kompetente, më datë 17.10.2016, me padinë administrative për konstatimin e pavlefshmërisë absolute të veprimeve administrative tatimore për përcaktimin e detyrimit tatimor. Shkak dhe pretendim palës paditëse për konstatimin e pavlefshmërisë absolute është se, Drejtori i Drejtorisë Rajonale tatimore nuk ka lëshuar vendimin/autorimin për përdorimin dhe metodën e vlerësimit alternativ të detyrimit tatimor.
8.  Gjykata Administrative e Shkallës së Parë, Gjirokastër me vendimin nr. 706, datë 14.11.2016 ka vendos: “Pranimin e padisë. Konstatimin e pavlefshmërisë absolute të aktit administrativ “Njoftim Vlerësimi për Detyrimet Tatimore” për subjektin Eranda Hoxhaj nr. 3756, datë 08.04.2016, të Drejtorisë Rajonale Tatimore Sarandë.”
8.1.  Gjykata arsyeton se […] në interpretim të dispozitave ligjore të ligjit nr. 9920/2008 dhe akteve nënligjore të dala në bazë dhe për zbatim të tij, si dhe në analizë të provave të shqyrtuara në seancë gjyqësore, krijon bindjen se njoftim-vlerësimi për detyrimet tatimore për subjektin Eranda Hoxhaj nr. 3756, datë 08.04.2016, është marrë në kundërshtim flagrant me ligjin nr.9920/2006 dhe aktet nënligjore të dala në bazë dhe për zbatim të tij. Akti administrativ objekt shqyrtimi gjyqësor është marrë në kundërshtim flagrant me dispozitat ligjore të neneve 68, 71 dhe 72 të ligjit nr. 9920/2006, “Për procedurat tatimore në Republikën e Shqipërisë”.
8.2.  Gjatë gjykimit rezultoi se pala paditëse ka kontestuar përdorimin e mënyrës alternative të vlerësimit tatimor nga ana e palës së paditur, e parashikuar në nenet 68, 71 dhe 72 të ligjit nr.9920, datë 19.05.2008, që ka shërbyer për të nxjerrë detyrimet e përfshira në aktin administrativ objekt gjykimi. Mungon vendimi i posaçëm me shkrim i Drejtorit të Drejtorisë Rajonale për mënyrën e vlerësimit alternativ të detyrimeve tatimore ndaj palës paditëse. Në seancë gjyqësore, nga palët e paditura nuk u paraqit vendimi i posaçëm me shkrim i Drejtorit të Drejtorisë Rajonale për mënyrën e vlerësimit alternativ të detyrimeve tatimore ndaj palës paditëse.
8.3. Udhëzimi nr. 24, datë 02.09.2008 i Ministrit të Financave, i dalë në zbatim të ligjit nr. 9920, ka kushtëzuar ushtrimin e të drejtës për zbatimin e mënyrave alternative të nenit 72 të ligjit, me nxjerrjen e një vendimi të posaçëm me shkrim nga Drejtori i Drejtorisë Rajonale. Ekzistenca e vendimit është një domosdoshmëri procedurale dhe mungesa e tij është shkelje serioze në kuptim të nenit 108 të KPA, i cili përcakton nevojën e arsyetimit të aktit kur akti prek drejtpërdrejt ose tërthorazi të drejta të palëve apo rëndon me detyrime ose ndëshkime. Mungesa e vendimit përbën shkelje të rëndë të procedurës administrative, duke qenë shkak për pavlefshmërinë e gjithë procesit të vlerësimit alternativ tatimor në kuptim të neneve 71 dhe 72 të ligjit nr. 9920, datë 19.05.2008, “Për procedurat tatimore”. Pika 71.2 e udhëzimit nr. 24, datë 02.09.2008, “Për procedurat tatimore në Republikën e Shqipërisë”, parashikon se: “71.2 Aplikimi i metodave alternative të vlerësimit tatimor sipas germave b, c dhe dh të nenit 71 të ligjit bëhet pasi është marrë një vendim me shkrim nga drejtori I Drejtorisë Rajonale Tatimore, Sarandë.” Gjatë shqyrtimit gjyqësor rezultoi e provuar se administrata tatimore, e cila ka hartuar akt-vlerësimin e TVSH, tatim fitimit, sigurimeve dhe TABV pa kryer këtë procedurë ligjore dhe pa marrë miratimin me shkrim të Drejtorit të Drejtorisë Rajonale Tatimore, ka shkelur detyrimin ligjor të parashikuar në nenin 72, pika 1, shkronjat c dhe ç të ligjit nr. 9920, datë 19.05.2008, “Për procedurat tatimore”.
8.4. Ky fakt çon në pavlefshmërinë absolute të aktit administrativ “Njoftim-Vlerësim për detyrimet tatimore” për subjektin, i cili ka penalizuar palën paditëse. Konkretisht, ky vendim është marrë në kundërshtim me procedurat dhe parashikimet e dispozitave ligjore të KPA, nenit 116, shkronja (c) e tij, akti është nxjerrë në kundërshtim me formën dhe procedurën e kërkuar nga ligji. Njoftim-Vlerësimi për detyrimet tatimore nr. 3756, datë 08.04.2016, i DRT Sarandë është nxjerrë në kundërshtim me procedurën e kërkuar në nenet 37, 38, 39, 40 dhe 41 të KPA dhe, si i tillë, duhet të shpallet absolutisht i pavlefshëm. Njoftim-Vlerësimi për detyrimet tatimore nr. 3756, datë 08.04.2016, i DRT Sarandë është nxjerrë në kundërshtim flagrant me kërkesat e nenit 34 “E drejta për informim”, nenit 37 “E drejta për t’u dëgjuar”, neneve 83 dhe 84 të ligjit organik nr. 9920, datë 19.05.2008, “Për procedurat tatimore në Republikën e Shqipërisë”, si dhe në kundërshtim me Udhëzimin nr. 24, datë 02.09.2008 të Ministrisë së Financave. Më datë 07.04.2016 është mbajtur në mënyrë të njëanshme, vetëm nga inspektorët e palës së paditur dhe në zyrë, akt-vlerësimi (TVSH, tatim fitimi, sigurime e TABV) nr. 3552/1, datë 07.04.2016 dhe më datë 08.04.2016 ka dalë akti administrativ objekt shqyrtimi gjyqësor.
8.5. Në rastin konkret është vërtetuar se, në nxjerrjen e aktit administrativ nga palët e paditura, nuk është respektuar forma dhe procedura e kërkuar nga ligji, e cila, kur konstatohet, prek në thelb vendimmarrjen e shprehur në aktin administrativ “Njoftim-Vlerësim për detyrimet tatimore” për subjektin Eranda Hoxhaj nr. 3756, datë 08.04.2016, të nxjerrë respektivisht nga Drejtoria Rajonale Tatimore Sarandë. E drejta për t’u dëgjuar është e lidhur ngushtësisht me të drejtën për t’u mbrojtur, me të drejtën për të zhvilluar një proces kontradiktor në gjykimet administrative, me qëllim që secila palë të ketë mundësi të paraqesë para organit kompetent shtetëror të gjitha argumentet e nevojshme dhe mjetet juridike që i vlejnë zgjidhjes së drejtë të çështjes.
8.6.  Aktet administrative objekt gjykimi janë të pavlefshme për shkak të shkeljeve thelbësore të neneve 32 e 37 të ligjit nr. 9920, datë 19.02.2008, si dhe të udhëzimit nr. 24, datë 02.09.2008, “Për procedurat tatimore në Republikën e Shqipërisë” dhe, sipas neneve 116/c dhe 117/1/2 të KPA, nuk kanë fuqinë juridike të një akti të vlefshëm dhe objektivisht nuk konsiderohen se kanë ekzistuar për asnjë çast. Akti absolutisht i pavlefshëm, që në momentin e nxjerrjes së tij, nuk krijon dhe as nuk mund të krijojë pasoja juridike për të cilat është nxjerrë. Një akt absolutisht i pavlefshëm nuk është akt; ai është një nulitet i plotë që nuk ka hyrë kurrë në fuqi. Duke qenë të tillë edhe aktet administrative të nxjerra nga palët e paditura ndaj subjektit Eranda Hoxhaj, kjo e fundit nuk mund të përgjigjet për urdhërimet që rrjedhin nga aktet, për shkak të pavlefshmërisë absolute të tyre dhe faktit që nuk mund të krijojnë pasoja juridike. Pala e paditur, pa ekzistuar rastet e parashikuara në nenin 71 të ligjit nr. 9920/2008, ka përdorur mënyrën alternative të vlerësimit të detyrimit tatimor.
8.7.  Për sa më sipër, gjykata e gjen të bazuar kërkimin e paditëses Eranda Hoxhaj për konstatimin e pavlefshmërisë absolute të aktit administrativ “Njoftim-Vlerësim për detyrimet tatimore” për subjektin Eranda Hoxhaj nr. 3756, datë 08.04.2016, të nxjerrë nga DRT Sarandë. Gjykata, nisur nga fakti se paditësi Erind Mataj, nëpërmjet aktit noterial datë 08.11.2016, ka hequr dorë nga objekti i padisë dhe procesi gjyqësor, si dhe nga fakti se akti administrativ objekt shqyrtimi gjyqësor është nxjerrë në dëm të paditëses Eranda Hoxhaj, çmon se paditësi Erind Mataj nuk legjitimohet t’i drejtohet gjykatës me padinë objekt shqyrtimi gjyqësor. Për sa më sipër, gjykata çmon se padia e paditëses Eranda Hoxhaj është e bazuar në ligj dhe në prova dhe, për këtë arsye, ajo duhet të pranohet.
9.  Kundër vendimit ka ushtruar ankim pala e paditur, e cila ka kërkuar ndryshimin e vendimit dhe rrëzimin e padisë.
10.  Gjykata Administrative e Apelit
 me vendimin nr.1034 (86-2019-1184) datë 04.04.2019 ka vendos: “Lënien në fuqi të vendimit nr.706 datë 14.11.2016 të Gjykatës Administrative të Shkallës së Parë Gjirokastër.”
10.1. Gjykata arsyeton se […] në përmbajtje të vendimit nr. 90/2016 të Prokurorisë së Rrethit Gjyqësor Sarandë, “Për pushimin e hetimeve për procedimin penal të filluar ndaj paditëses Eranda Hoxhaj” (provë kjo e depozituar në Gjykatën Administrative të Apelit) për veprën penale të fshehjes së të ardhurave, të parashikuar nga neni 180 i KP, rezulton ndër të tjera se: “Sipas Aktit të Njoftimit të Vlerësimit të Detyrimit Tatimor, rezulton se specialistet e DRT-Sarandë, në llogaritjen e shumës së këtij detyrimi tatimor të fshehur, janë bazuar në të dhënat e llogarive bankare të shtetases Eranda Hoxhaj, babait të saj Kastriot Hoxhaj dhe vëllait Xhuliano Hoxhaj. Llogaritë bankare të këtyre personave rezultojnë të jenë llogari biznesi (pasi të tre kanë aktivitet tregtar të regjistruar) dhe llogari individuale. Ky akt administrativ për llogaritjen e detyrimeve tatimore të këtij subjekti, me vendim të Gjykatës Administrative të Shkallës së Parë Gjirokastër, është deklaruar absolutisht i pavlefshëm. Në këto kushte, dyshimet e ngritura ndaj subjektit Eranda Hoxhaj se ka konsumuar elementët e veprës penale të ‘Fshehjes së të ardhurave’, nuk mund të provohen dhe deri në çastin kur Gjykata Administrative e Apelit Tiranë të shprehet në lidhje me këtë Akt Njoftim-Vlerësimi të Detyrimit Tatimor, nuk mund të provohet nëse shtetasja Eranda Hoxhaj ka kryer veprën penale për të cilën dyshohet. Sa më sipër, procedimi penal në lidhje me këtë material duhet të pushohet, bazuar në nenin 328/1/dh të K.Pr. Penale”.
10.2. Në analizë të thelbit të pretendimeve të palës së paditur dhe Avokaturës së Shtetit, të parashtruara në ankimin e paraqitur nga ana e tyre, Gjykata konstaton se ato nuk qëndrojnë dhe janë të pabazuara në ligj. Bazuar në nenin 28 të KPC, gjykata duhet të shprehet për të gjitha kërkesat që parashtrohen në padi, pa i kaluar kufijtë e saj, duke realizuar një gjykim të drejtë, të pavarur dhe të paanshëm. Konform nenit 6 të KPC, gjykata duhet të shprehet mbi gjithçka që i kërkohet dhe vetëm për atë që i kërkohet dhe vendimit unifikues nr. 3/2012 të Kolegjeve të Bashkuara të Gjykatës së Lartë, gjykata është e detyruar të bëjë një cilësim të drejtë të fakteve dhe veprimeve të lidhura me këtë mosmarrëveshje, duke identifikuar drejt dhe saktë dispozitat ligjore në funksion të zgjidhjes së drejtë të çështjes, duke marrë në analizë ekzistencën ose jo të shkaqeve të pavlefshmërisë absolute të njoftim-vlerësimit nr. 3756, datë 08.04.2016, të Drejtorisë Rajonale Tatimore Sarandë.

10.3. Gjykata mban në konsideratë faktin se veprimtaria e organeve të administratës tatimore rregullohet nga ligjet materiale, në varësi të fushës së veprimtarisë së secilit organ. Në rastin konkret kemi të bëjmë me organe të administratës tatimore, aktet dhe veprimet e të cilave rregullohen nga ligji nr. 9920, datë 19.05.2008, dhe nga udhëzimi i Ministrit të Financave nr. 24, datë 02.09.2008, dalë në bazë dhe për zbatim të ligjit të sipërcituar. Në analizë të kuadrit të posaçëm ligjor për detyrimet tatimore, gjykata referon në dispozitat e ligjore, në nenin 68, pika 1, germa “a” dhe pika 5, germa “b” të ligjit material nr. 9920/2008, në pikat 70.1 dhe 70.2 të Udhëzimit nr. 24/2008. Bazuar në përmbajtjen e dispozitave të mësipërme ligjore dhe nënligjore, rezulton se detyrimet e një subjekti tatimpagues janë rezultat i fakteve të konstatuara në përfundim të kontrollit tatimor, të materializuara në aktin administrativ të njoftim-vlerësimit, të nxjerrë për detyrimet tatimore që nxjerr drejtoria rajonale tatimore respektive, i cili është i ankimueshëm në rrugë administrative dhe gjyqësore, në këtë të fundit me padi të natyrës administrative të ngritur ndaj aktit administrativ.   Çështja objekt gjykimi, ka të bëjë në thelb me: shkeljen e procedurës së kërkuar nga ligji në nxjerrjen e Njoftim-Vlerësimit Tatimor nr. 3756 prot., datë 08.04.2016, të nxjerrë nga Drejtoria Rajonale Tatimore Sarandë.
10.4. Lidhur me procedurën që ligji specifik kërkon në aplikimin e metodave alternative të vlerësimit tatimor, gjykata ka në konsideratë përcaktimet e nenit 71/b dhe c të ligjit nr. 9920/2008, dhe pikës 71/2 të udhëzimit nr. 24/2008, dalë në zbatim të këtij ligji. Gjykata thekson faktin se e drejta për të bërë rivlerësim me metoda alternative sipas neneve 71/b dhe “c” është një e drejtë që legjislacioni tatimor ia njeh administratës tatimore, rivlerësim i cili bëhet gjithmonë në kuadër të një kontrolli tatimor në vend (dhe jo sikurse ka ndodhur në rastin konkret nga zyra), por gjithmonë duke respektuar procedurën e përcaktuar në pikën 71.2 të udhëzimit nr. 24/2008, i cili taksativisht ka përcaktuar në mënyrë eksplicite dhe të qartë se: “Aplikimi i vlerësimit tatimor sipas germave b), c) dhe dh) të nenit 71 të ligjit bëhet pasi është marrë një vendim me shkrim nga drejtori i drejtorisë rajonale”. Vendimmarrja mbi rivlerësimin e të ardhurave dhe transaksioneve për periudhën janar 2011 – dhjetor 2013 ka të bëjë me një nga përjashtimet nga rregulli i përgjithshëm i motivimit, rasteve, kritereve, metodikës dhe kompetencës për të ndërmarrë nismën dhe për të disponuar mbi kontrollin, hetimin administrativ, përcaktimin e detyrimeve dhe dënimeve administrative për shkeljet e ligjit fiskal nga subjektet tatimpaguese.

10.5. Pra, ligji i posaçëm nr. 9920/2008 ka parashikuar se riklasifikimi i transaksioneve për të reflektuar gjendjen reale të të ardhurave nga shitja të një tatimpaguesi bëhet vetëm me urdhër me shkrim të Drejtorit të Drejtorisë Rajonale, sipas propozimit të inspektorit të kontrollit, të argumentuar me fakte dhe prova për mundësinë e deformimit të të ardhurave dhe transaksioneve nga tatimpaguesi. Përcaktimi i një procedure të detajuar nga dispozita e sipërcituar ka si qëllim që gjykata, në shqyrtimin e çështjes objekt gjykimi, të vlerësojë nëse nga pala e paditur është ndjekur apo jo një procedurë e tillë, procedurë e cila në rastin konkret nuk provohet të jetë kryer, për sa kohë nga aktet në dosjen gjyqësore rezulton se rivlerësimi është bërë nga zyra dhe mungon propozimi i inspektorit të kontrollit dhe miratimi i Drejtorit të Drejtorisë Rajonale Tatimore Sarandë lidhur me rivlerësimin e kryer. Për më tepër, në përllogaritjen e “detyrimit tatimor” janë vlerësuar dhe kontrolluar padrejtësisht llogaritë bankare personale të palës paditëse, si edhe llogari personale të familjarëve të saj. Ky fakt vërtetohet nga konfirmimet bankare të lëshuara nga bankat e nivelit të dytë, si edhe nga vetë akt-vlerësimi tatimor.

10.6. Referuar Konfirmimit Bankar nr. 114 prot., datë 29.03.2019, lëshuar nga “Tirana Bank”, Eranda Hoxhaj ka pasur llogarinë bankare me nr. 0320-441362-001 në periudhën 2010–2016, dhe kjo llogari është individuale dhe jo llogari biznesi e lidhur me NIPT-in K84230801I. Referuar Konfirmimit Bankar nr. 115 prot., datë 29.03.2019, lëshuar nga “Tirana Bank”, z. Kastriot Hoxhaj ka pasur llogarinë bankare me nr. 0710-311113-001 në periudhën 2010–2014. Paditësja ka qenë e autorizuar për të kryer veprime në emër dhe për llogari të z. Hoxhaj, ndërkohë që kjo llogari është individuale dhe jo llogari biznesi e lidhur me NIPT-in K84230801I. Edhe përsa i përket llogarisë me nr. 408582694, “Banka Kombëtare Tregtare” ka konfirmuar se është llogari individuale e hapur në shkurt 2015 dhe e mbyllur në mars 2016. Sikurse rezulton nga ekstraktet e lëshuara rregullisht nga QKB-ja, familjarët e paditëses, llogaritë e të cilëve janë kontrolluar nga pala e paditur, ushtrojnë aktivitet tregtar dhe gjenerojnë të ardhura nga këto aktivitete.

10.7. Pra, rezulton e provuar me prova shkresore se gjoba dhe detyrimi tatimor janë vendosur për transaksione të kryera jo në funksion të aktivitetit tregtar të palës paditëse. Në vlerësimin tatimor janë konsideruar apriori si të ardhura nga biznesi të gjitha depozitimet e fondeve në llogarinë bankare individuale të paditëses, si dhe në llogaritë individuale të familjarëve të saj. Sikurse rezulton, pala paditëse ka pasur të drejta të kryejë veprime pa asnjë kufizim në llogarinë e babait të saj, z. Hoxhaj, ndërkohë që është përgjegjësi e organit tatimor të verifikojë dhe të ndajë vlerën e të ardhurave nga biznesi nga vlera e të ardhurave nga burime të tjera. Sikurse rezulton e provuar, më datë 07.04.2016 është mbajtur në mënyrë të njëanshme, vetëm nga inspektorët e palës së paditur dhe në zyrë, akt-vlerësimi nga zyra (TVSH, tatim fitimi, sigurime e TABV) nr. 3552/1, datë 07.04.2016 dhe më pas, më datë 08.04.2016, është nxjerrë akti administrativ objekt shqyrtimi gjyqësor.

10.8. Sa më sipër, ndryshe nga sa pretendon i padituri dhe Avokatura e Shtetit, është vërtetuar në këtë gjykim se, në nxjerrjen e aktit administrativ nga i padituri nuk është respektuar forma dhe procedura e kërkuar nga ligji, e cila, kur konstatohet, prek në thelb vendimmarrjen e shprehur në aktin administrativ, njoftim-vlerësim për detyrimet tatimore nr. 3756, datë 08.04.2016, ndaj subjektit Eranda Hoxhaj, të nxjerrë nga DRT Sarandë. E drejta për t’u dëgjuar është e lidhur ngushtësisht me të drejtën për t’u mbrojtur, me të drejtën për të zhvilluar një proces kontradiktor në gjykimet administrative, me qëllim që secila palë të ketë mundësi të paraqesë para organit kompetent shtetëror të gjitha argumentet e nevojshme dhe mjetet juridike që i vlejnë zgjidhjes së drejtë të çështjes. Njoftim-vlerësimi objekt gjykimi është i pavlefshëm për shkak të shkeljeve thelbësore në procedurën e detyrueshme për zbatim nga i padituri.

11.  Kundër këtij vendimi, ka paraqitur rekurs në datën 08.05.2019 pala e paditur Drejtoria Rajonale Tatimore Sarandë  e cila ka prishjen e vendimit dhe kthim e çështjes për rigjykim. Në rekurs ndër të tjera ka pretenduar:
· Të dyja gjykatat kanë bërë një vlerësim të gabuar të ligjit procedural dhe atij material.

· Nuk është pretenduar dhe arsyetuar si në mbajtjen e akt vlerësimit dhe në nxjerrjen e detyrimit tatimor apo dhe gjatë shqyrtimit gjyqësor, fakti se në këtë vlerësim të kryer janë përdorur metodat alternative të vlerësimit.

· Akti që kundërshtohet është nxjerrë në zbatim të nenit 84 pika 4 e ligjit nr. 9920/2008.

· Në lidhje me mungesën e vendimit me shkrim të Drejtorit të DRT ne rastin konkret, procedura nuk e kërkon autorizimin, pasi nuk jemi përpara përdorimit të metodave alternative të përcaktuara nga nenin 71 i ligjit dhe si rrjedhojë nuk mund të pretendohet për pavlefshmëri absolute të aktit.

· Pra as nuk pretendohet dhe as nuk është zbatuar nga pala e paditur metoda alternative në nxjerrjen e njoftim vlerësimit por është inicuar nga informacioni i marrë nga DRT Fier lidhur me transaksionet e kryera pranë Tirana Bank.

· Gjykatat kanë bërë vlerësim të gabuar të ligjit material lidhur me procedurën e përdorur nga pala e paditur.

· Nga ana e inspektorit të vlerësimit të DRT Sarandë është konstatuar se pala paditëse nuk ka bërë deklarimin dhe pagesën e detyrimit në masën që ai duhet të ishte, nëse pala paditëse do të deklaronte si të ardhura nga biznesi edhe shumat të cilat janë derdhur në llogarinë personale të Eranda Hoxhaj nga të punësuarat pranë këtij subjekti. Këto prova nuk u morën në konsideratë dhe nuk u vlerësuan drejt nga Gjykata duke arritur në vlerësime të gabuara dhe në dhënien e vendimeve në kundërshtim me ligjin dhe provat e depozituara në dosjen gjyqësore.

· Gabim arsyeton Gjykata Administrative e Apelit në vendimin e dhënë prej saj, faqe 25 të vendimit, se: “Ky kolegj vlerëson se, në përllogaritjen e detyrimit tatimor janë vlerësuar dhe kontrolluar padrejtësisht llogaritë bankare personale të palës paditëse, si dhe llogaritë personale të familjarëve të saj. Ky fakt vërtetohet nga konfirmimet bankare të lëshuara nga bankat e nivelit të dytë, si dhe nga akt-vlerësimi tatimor.” Këtë arsyetim të gabuar DRT Sarandë e kundërshton me faktin se: siç u citua më sipër, këto derdhje të kryera nga punonjësit e deklaruar nga vetë paditësja, sipas listëpagesave, në llogarinë personale të palës paditëse për gjithë periudhën gjatë së cilës janë kryer këto transaksione, janë të ardhura nga biznesi; fakt ky i cili provohet qartë, referuar përshkrimit të bërë në transaksionet bankare të dërguara nga “Tirana Bank”, të cilat nuk kalonin në llogaritë e këtij subjekti, por në llogaritë personale, duke iu shmangur në këtë mënyrë detyrimit tatimor dhe duke deklaruar e paguar më pak nga detyrimi real që duhet të deklaronte dhe paguante pala paditëse.
· DRT Sarandë provoi qartë, nëpërmjet provave të paraqitura në këtë gjykim, shmangien nga pagimi i detyrimit tatimor të kryer nga pala paditëse, nëpërmjet kryerjes së arkëtimeve në Lek nga punonjëset e deklaruara prej saj në llogaritë personale të palës paditëse, Eranda Hoxhaj, dhe të të atit të saj, Kastriot Hoxhaj, ku në derdhjet e kryera ishte cilësuar qartë se këto ishin të ardhura nga shitjet e realizuara, pra nga aktiviteti që kryente paditësja, e cila, nëpërmjet këtij veprimi, fshihte të ardhurat e saj, duke iu shmangur detyrimit për pagimin e detyrimeve tatimore.
· Me këtë arsyetim dhe vlerësim që ka bërë Gjykata Administrative e Apelit, jo vetëm që nuk i referohet dispozitave ligjore, por bie në kundërshtim me to, pasi provohet qartë se në rastin konkret favorizohet në mënyrë të padrejtë ky subjekt, i cili ka kryer fshehje të të ardhurave dhe shmangie nga pagimi i detyrimit tatimor, duke mosdeklaruar të gjitha të ardhurat e realizuara nga biznesi, pasi u provua gjatë shqyrtimit gjyqësor se këto derdhje dhe arkëtime nuk janë bërë në llogarinë e biznesit, por në llogarinë personale. Gabim vlerëson dhe arsyeton Gjykata Administrative e Shkallës së Parë Gjirokastër, në faqen 6 të vendimit, se: nga ana e DRT Sarandë palës paditëse i janë mohuar disa të drejta të përcaktuara nga nenet 32 dhe 37 të ligjit nr. 9920, datë 19.05.2008, “Për Procedurat Tatimore në R.SH.”, i ndryshuar, dhe, për rrjedhim, ky akt është absolutisht i pavlefshëm.
· Gabim vlerëson dhe arsyeton Gjykata Administrative e Apelit, në faqet 25–26 të vendimit të saj nr. 1034, datë 04.04.2019, se: ndryshe nga sa pretendon i padituri dhe Avokatura e Shtetit, është vërtetuar në gjykim se, në nxjerrjen e aktit administrativ nga i padituri, nuk është respektuar forma dhe procedura e kërkuar nga ligji, e cila, kur konstatohet, prek në thelb vendimmarrjen e shprehur në aktin administrativ “Njoftim Vlerësimi” për detyrimet tatimore nr. 3756, datë 08.04.2016, ndaj subjektit “Eranda Hoxhaj”, të nxjerrë nga DRT Sarandë. E drejta për t’u dëgjuar është e lidhur ngushtësisht me të drejtën për t’u mbrojtur, me të drejtën për të zhvilluar një proces kontradiktor në gjykimet administrative, me qëllim që secila palë të ketë mundësi të paraqesë para organit tatimor të gjitha argumentet e nevojshme dhe mjetet juridike që i vlejnë zgjidhjes së drejtë të çështjes. Dispozitat e përcaktuara nga nenet 32 dhe 37 të ligjit nr. 9920/2008 nuk kanë të bëjnë me formën dhe procedurën e nxjerrjes së aktit administrativ. Pra, cenimi i këtyre dispozitave nuk mund të çojë në konstatimin e pavlefshmërisë absolute të aktit administrativ objekt ankimi.
· DRT Sarandë provoi qartë, se pala paditëse është njoftuar në lidhje me informacionin e ardhur nga DHT Rajoni Jugor, si dhe i është kërkuar palës paditëse informacion në lidhje me këto transaksione të kryera nga ana e saj dhe të padeklaruara. Pala paditëse, siç u provua gjatë këtij gjykimi, nëpërmjet provave të depozituara në dosjen gjyqësore, ka kthyer përgjigje në formën e observacioneve. Gjithashtu, palës paditëse i është komunikuar akti i vlerësimit, si dhe akti administrativ “Njoftim Vlerësimi” nr. 3756 prot., datë 08.04.2016, nga ana e DRT Sarandë. Për sa më sipër, provohet qartë se janë respektuar të gjitha të drejtat e përcaktuara nga Ligji nr. 9920/2008 ndaj subjektit paditës, si e drejta për informim dhe e drejta për t’u dëgjuar, pasi DRT Sarandë e ka nxjerrë aktin administrativ pasi janë paraqitur observacionet e palës paditëse dhe një pjesë e tyre janë marrë për bazë.
· Drejtoria Rajonale Tatimore Sarandë kurrsesi nuk mund të anashkalonte një detyrim të padeklaruar dhe të papaguar, kur faktet dhe provat vërtetonin qartë se pala paditëse i ishte shmangur me dashje deklarimit dhe pagimit të këtij detyrimi tatimor. DRT Sarandë provon qartë se vendimet janë vendime të dhëna në kundërshtim me provat e depozituara në dosjen gjyqësore, pasi këto gjykata, në vendimet e dhëna, nuk i referohen provave të cilat vërtetojnë qartë shmangien nga pagesa e detyrimit tatimor të bërë nga pala paditëse, duke kryer derdhje nga punonjëset e saj të deklaruara jo në llogaritë e biznesit, por në ato personale.
· Në rastin konkret, DRT Sarandë ka depozituar të gjitha provat që vërtetojnë shkeljen ligjore të kryer nga pala paditëse, të cilat nuk janë marrë për bazë nga këto gjykata në vendimet e dhëna. Një fakt tjetër që përmendim është se paditësja nuk ka ezauruar ankimin administrativ në rrugë administrative. Paditësja ka anashkaluar zhvillimin e një procedure të rregullt ligjore lidhur me pretendimet e saj, vetëm për të mos përmbushur detyrimet e parashikuara nga ligji për një proces të rregullt administrativ dhe gjyqësor. Nëpërmjet kësaj procedure, paditësja synon shmangien e pagesës së detyrimeve që ka ndaj buxhetit të shtetit.
· Paditësja, i është drejtuar Gjykatës për pavlefshmëri absolute të aktit vetëm për të shmangur rrugën administrative të ankimit, e cila kërkon domosdoshmërisht pagimin e detyrimit tatimor përpara shqyrtimit administrativ të çështjes. Subjektet shkelin të gjitha detyrimet ligjore në lidhje me pagimin e detyrimit tatimor për efekt të apelimit të akteve në rrugë administrative dhe gjejnë forma të ndryshme për të goditur aktet, duke përdorur nocionin e pavlefshmërisë absolute, për të tejkaluar dhe mos përmbushur kushtin ligjor, atë të pagimit të detyrimit tatimor. Pra, në rastin konkret, akti administrativ objekt shqyrtimi gjyqësor nuk ka asnjë element të pavlefshmërisë absolute. Po ashtu, të dyja këto gjykata, në këto procese gjyqësore të zhvilluara, nuk gjykuan pavlefshmërinë absolute të aktit administrativ, por atë relative, ndërsa në dispozitiv të vendimit konstatuan pavlefshmërinë absolute të aktit administrativ, duke dhënë vendime në kundërshtim të hapur me ligjin dhe provat e administruara në dosjen gjyqësore. 
· DRT Sarandë thekson faktin se, në lidhje me depozitimin si provë përpara Gjykatës Administrative të Apelit Tiranë të vendimit nr. 90/2016 të Prokurorisë së Rrethit Gjyqësor Sarandë, “Për pushimin e hetimeve për procedimin penal të filluar ndaj paditëses”, ky vendim kurrsesi nuk mund të çojë në konstatimin e pavlefshmërisë absolute të aktit administrativ objekt shqyrtimi gjyqësor. Pasi vendimi i prokurorisë ka të bëjë me një çështje penale, e cila është e ndarë nga çështja administrative, nxjerrja dhe llogaritja e detyrimit tatimor për palën paditëse kurrsesi nuk mund të varet nga vendimi i prokurorisë për çështjen penale në hetim.
· Pra, detyrimi i llogaritur dhe i nxjerrë nga DRT Sarandë është një detyrim i llogaritur për shkeljen administrative të kryer nga pala paditëse, i cili është bazuar në dokumentacionin që provon qartë lindjen dhe ekzistencën e këtij detyrimi tatimor dhe është i pavarur nga gjykimi dhe vlerësimi i prokurorisë nëse kjo shkelje administrative e kryer nga pala paditëse përbën njëkohësisht edhe vepër penale. Fakti që pala paditëse i është shmangur pagimit të detyrimit tatimor provohet qartë nëpërmjet transaksioneve bankare të kryera nga punonjëset e deklaruara nga vetë ky subjekt, ku derdhja e të ardhurave të krijuara nga aktiviteti nuk kryhej në llogarinë e biznesit të palës paditëse, por në llogarinë personale të saj.
12. Kundër këtij vendimi, ka paraqitur rekurs në datën 10.05.2019 Avokatura e Shtetit, e cila ka kërkuar prishjen e vendimit dhe kthimin e çështjes për rigjykim. Në rekurs ka pretenduar në thelb të njëjtat pretendime me ato të paraqitura nga pala e paditur duke argumentuar se akti është nxjerrë në përputhje me ligji, akti i rivlerësimit është miratuar si nga inspektori dhe drejtori pasi ka firmosur aktin e rivlerësimit, nuk jemi para pavlefshmërisë absolute, dhe nëse do të kishte shkelje procedurale nuk janë të tilla që sjellin ketë lloj pavlefshmërie.
13. Rekurset janë lejuar me vendim të gjyqtarit kryesues të GJAA dhe janë njoftuar palës paditëse në gjykim. Nuk rezulton që brenda afati të përcaktuar të nenit 59 të ligjit nr.49/2012 të jetë paraqitur kundërrekurs ndaj shkaqeve të rekursit. Rekurset së bashku me fashikullin janë regjistruar në vitin 2019 në Gjykatë të Lartë. 
II. Vlerësimi i Kolegjit Administrativ.
14. Paraprakisht, Kolegji Administrativ i Gjykatës së Lartë (në vijim Kolegji), çmon të nevojshme të theksojë qëndrimin e mbajtur për shkak të disa ndryshimeve thelbësore që ka pësuar legjislacioni procedural nga momenti, kur gjykata ka marrë vendimin dhe është ushtruar rekurs në Gjykatën e Lartë e deri në momentin që është marrë ky vendim. Ndryshimet që ka pësuar së fundmi ligji nr.49/2012 me miratimin e ligjit nr.49/2021 janë thelbësore për rregullat që duhet të ndiqen gjatë procedurës së gjykimit që zhvillon ky Kolegj. Konkretisht, në nenin 9 të ligjit nr.49/2021 “Për disa shtesa dhe ndryshime në ligjin nr.49/2012, datë 03.05.2012 “Për gjykatat administrative dhe gjykimin e mosmarrëveshjeve administrative”, është parashikuar se “Përbërja e trupave gjykues si dhe procedura e gjykimit në Gjykatën e Lartë rregullohet sipas përcaktimeve të këtij ligji, pavarësisht parashikimeve të ndryshme në ligje të tjera”. Pikërisht rregullat e reja të gjykimit që parashikohen për procedurën e gjykimit nga Kolegji Administrativ, janë të zbatueshme edhe për rastin në shqyrtim. Rekurset e paraqitura, por ende të pashqyrtuara, konsiderohen të pranueshme nëse plotësojnë parashikimet e ligjit në fuqi në kohën e depozitimit të tyre, në bazë të dispozitës kalimtare e vendosur, me ligjin nr. 49/2021, datë 23.3.2021.

15. Kolegji konstaton se, rekurset janë paraqitur brenda afateve ligjore. Pala rekursuese legjitimohet në paraqitjen e rekursit, duke mbajtur respektivisht pozitën procedurale të palës së paditur, në cilësinë e organit publik në gjykimin administrativ dhe përfaqësuesit ligjor të tij. Në zbatim të nenit 56 të ligjit 49/2012 Kolegji nuk kufizohet me ligj të ushtrojë kompetencën funksionale për kontrollin gjyqësor të vendimmarrjes përfundimtare të GJAA.
16. Kolegji, në vlerësim të përmbajtjes dhe shkaqeve të parashtruara në rekurse, referuar edhe arsyetimit të vendimmarrjes së GjAA, arrin në përfundimin se, përmbahen shkaqe nga ato të bazuara në ligj, sipas nenit 58 germa (a) dhe (b) të ligjit nr. 49/2012. Kjo dispozitë parashikon se: “Vendimet e shpallura nga Gjykata Administrative e Apelit në rastet që parashikohen në këtë ligj, mund të ankimohen me rekurs në Gjykatën e Lartë: a) për zbatim të gabuar të ligjit material ose procedural, të një rëndësie themelore për njehsimin, sigurinë dhe/ose zhvillimin e praktikës gjyqësore; b) kur vendimi i ankimuar është i ndryshëm nga praktika e Kolegjit Administrativ ose e Kolegjeve të Bashkuara të Gjykatës së Lartë; c) ka shkelje të rënda të normave procedurale, me pasojë pavlefshmërinë e vendimit ose të procedurës së gjykimit.” 
17. Kolegji çmon të nevojshme të theksojë se, në gjykimin administrativ, gjykata siguron mbrojtjen efektive të të drejtave, lirive dhe interesave të ligjshëm të subjekteve, të cilat mund të cenohen si pasojë e ushtrimit ose mosushtrimit të funksioneve publike nga organet e administratës. Ky proces zhvillohet brenda afateve të shpejta dhe të arsyeshme, në përputhje me parimin e efektivitetit të mbrojtjes gjyqësore. Në këtë kuadër, gjykata administrative është e detyruar të garantojë ekuilibrin ndërmjet mbrojtjes së interesit publik dhe interesave të ligjshëm të personave privatë, ndërsa organi i administratës publike, si rregull, mban barrën e provës për të vërtetuar bazueshmërinë në ligj dhe në fakt të veprimeve ose mosveprimeve të kryera prej tij.
18. Në ushtrimin e juridiksionit të saj rishikues, si dhe në përmbushje të misionit kushtetues që ka si gjykatë e ligjit, Gjykata e Lartë shqyrton vetëm shkaqet ligjore të parashikuara në mënyrë taksative nga neni 58 i ligjit nr. 49/2012, të cilat lidhen me: a) zbatimin e gabuar të ligjit material ose procedural, kur ky zbatim ka rëndësi themelore për njësimin, zhvillimin ose sigurinë e praktikës gjyqësore; b) rastet kur vendimi i ankimuar është i ndryshëm nga praktika e Kolegjit Administrativ ose e Kolegjeve të Bashkuara të Gjykatës së Lartë; c) shkelje të rënda të normave procedurale që sjellin si pasojë pavlefshmërinë e vendimit ose të procedurës së gjykimit. Kësisoj, rishikimi kasacional kufizohet vetëm në ligjshmërinë e vendimeve të gjykatave më të ulëta, pa ndërhyrë në vlerësimin faktik të provave, përveç rasteve kur zbatimi i gabuar i ligjit është pasojë e interpretimit të gabuar të tyre.

19. Neni 63 i ligjit nr. 49/2012, sanksionon parimin e taksativitetit të vendimmarrjes së Gjykatës së Lartë, duke përcaktuar në mënyrë të qartë rastet dhe format e ndërhyrjes së saj. Në përputhje me ndryshimet e sjella nga ligji nr. 49/2021, Gjykata e Lartë gëzon kompetencën për të ndryshuar vendimin e gjykatave administrative më të ulëta dhe për të zgjidhur vetë çështjen në themel kur kjo mund të bëhet vetëm në bazë të ligjit procedural apo material, pa qenë e nevojshme rihapja e çështjes për rivlerësim të provave faktike. Kjo dispozitë garanton karakterin kasacional të Gjykatës së Lartë, duke ruajtur natyrën e saj si gjykatë ligji dhe duke shmangur çdo transformim të saj në një shkallë të tretë gjykimi faktik. Në rastin konkret, çështja mund të zgjidhet nga kjo gjykatë mbi bazën e fakteve të pranuara nga të dyja gjykatat më të ulëta dhe mbi interpretimin e drejtë të ligjit të zbatueshëm, pa qenë e nevojshme riçelja e hetimit gjyqësor. 

20. Në përputhje me këtë kuadër, jurisprudenca e qëndrueshme e Gjykatës Kushtetuese ka theksuar se Gjykata e Lartë, në ushtrimin e funksionit të saj si gjykatë ligji, mund të vendosë mbi themelin e çështjes vetëm kur mosmarrëveshja mund të zgjidhet mbi bazën e të njëjtave fakte dhe prova, të cilat janë tashmë të vlerësuara nga gjyqtari i faktit, por ku është bërë një interpretim i gabuar i ligjit. Rrjedhimisht, kontrolli kasacional duhet të përqendrohet ekskluzivisht në ligjshmërinë e vendimit të ankimuar, pra, në saktësinë e zbatimit të normave ligjore nga gjykatat më të ulëta, dhe jo në riinterpretimin e fakteve.

21. Kolegji konstaton se, me njoftimin sipas ligjit të shqyrtimit të çështjes në Gjykatë të Lartë në dhomë këshillimi dhe marrjes rregullisht dijeni prej palëve, palët nuk kanë depozituar qëndrim me shkrim para shqyrtimit, sipas kuptimit të ligjit. (neni 478 në lidhje me neni 477 i KPC). Në tilla rrethana, u çmua prej Kolegjit se, në shqyrtim në dhomë këshillimi nuk parashtrohen çështje ligjore me rëndësi për zgjidhjen e çështjes, të panjohura për palët ndërgjyqëse, përkundrazi ato kanë qenë pjesë integrale e debatit gjyqësor midis tyre, referuar përmbajtjes së akteve procedurale. (interpretimi al contrario i pg. 2 të nenit 473/a të KPC). Ky përcaktim i sjellë në vëmendje prej Kolegjit ka rëndësi për procedurën e shqyrtimit të rekursit në Gjykatë të Lartë. Kolegji vlerëson se ligji procedural (KPC dhe LGJA) ka përcaktuar mjete ligjore dhe efektive (rekursi, kundër-rekursi dhe depozitimi i parashtrimeve me shkrim deri 5 ditë përpara shqyrtimit të çështjes në Gjykatë të Lartë) që secila prej palëve ndërgjyqëse mundet dhe duhet të ushtrojë në Gjykatën e Lartë për çështje të zbatimit të ligjit, në zbatim të të drejtave procedurale të tyre.

22. Pa ndërhyrë në procesin e vlerësimit të provave dhe të fakteve, por bazuar mbi atë çka është pranuar si fakt i provuar prej gjykatave administrative më të ulëta, që është nënshtruar hetimit dhe debatit gjyqësor, Kolegji referuar dhe objektit të kërkimit të palës paditëse dhe shkakut ligjor të padisë, pretendimeve/prapësimeve të palëve ndërgjyqëse si dhe në analizë të arsyetimit të vendimeve të gjykatave, arrin në përfundimin se, është interpretuar dhe zbatuar gabim ligjin material që rregullon mosmarrëveshjne administrative për nga pikëpamja materiale. 

23. Konstatimi i pavlefshmërisë absolute të veprimeve administrative tatimore është kryer prej gjykatave administrative më të ulëta, duke mos qenë në pajtim me praktikën e konsoliduar të Kolegjit Administrativ të Gjykatës së Lartë, në raste të njëjta gjyqësore. Këto shkaqe janë ngritur dhe në rekurset, objekt gjykimi. Situata faktike, në të cilën ka vepruar organi tatimor, përdorimi i metodove alerternative për përcaktimin e detyrimit tatimor dhe procedura përkatëse, qoftë dhe e konstatuar kështu siç kanë pranuar gjykatat administrative më të ulëta, lidhet me rregullsinë e procedurës së ndjekur nga administrata tatimore dhe jo me nulitetin e njoftim vlerësimit tatimor, në kuptimin e nenit 116 të KPA. Kolegji vëren se, në kohën e kryerjes së veprimeve administrative tatimore ka qenë i zbatueshëm KPA, viti 1999, pasi KPA viti 2015 ka hyr në fuqi më pas në kohë. (neni 37 pg 1 i ligjit nr.49/2012)


24. Kolegji thekson paraprakisht se në rastet kur kërkohet konstatimi i pavlefshmërisë absolute të një akti administrativ gjykatat duhet të hetojnë e gjykojnë vetëm ekzistencën e shkaqeve ligjore që i përkasin këtij lloj kërkimi, të cilat janë të parashikuara në nenet 115(a), 116 dhe 117 të KPA (ligji i kohës nr. 8485, datë: 12.05.1999 “Kodi i Procedurave Administrative të Republikës së Shqipërisë”). Në nenin 116 të KPA i cili bën fjalë për rastet e pavlefshmërisë absolute të aktit administrativ është parashikuar: 

“Aktet administrative do të quhen absolutisht të pavlefshme, në kuptimin e këtij Kodi, në rastet e mëposhtme:
a) kur akti është nxjerrë nga një organ administrativ i paidentifikuar; 
b) kur akti është nxjerrë nga një organ administrativ në kapërcim të kompetencave të tij ligjore; 
c) kur akti është nxjerrë në kundërshtim me formën dhe procedurën e kërkuar nga ligji.”

25. Formulimi i kësaj dispozite përcakton se pavlefshmëria absolute përbën rastin më flangrant të moszbatimit/kundërshtimit të ligjit kur organi publik kryen një veprim administrativ dhe për këtë shkak, ajo nuk mund të pranohet dhe vihet në zbatim me interpretim të zgjeruar. Përkundrazi, gjykata duhet të verifikojë nëse e meta e pretenduar është e tillë që e cenon aktin në vetë ekzistencën e tij juridike apo e nxjerr atë haptazi jashtë kompetencës së organit që e ka nxjerrë. 
26. Ndërsa neni 117 i Kodit të mëparshëm të Procedurave Administrative parashikonte:
“1. Aktet administrative absolutisht të pavlefshme nuk prodhojnë pasoja ligjore pavarësisht nga fakti nëse janë deklaruar apo jo si të tillë. 

2. Secila palë e interesuar mund të kërkojë që akti administrativ të shpallet absolutisht i pavlefshëm. Kërkesa në fjalë mund të bëhet në çdo kohë. Organi administrativ kompetent, me nismën e tij, mundet të deklarojë një akt administrativ absolutisht të pavlefshëm në çdo kohë. 

3. Në qoftë se vetëm një pjesë e aktit është absolutisht e pavlefshme, i gjithë akti do të konsiderohet absolutisht i pavlefshëm, në rast se pjesa që anulohet është aq e rëndësishme saqë pa të akti nuk e realizon qëllimin e tij.”



27. Nenet 116 e 117 të KPA nuk mund të kuptohen drejt, nëse nuk lexohen në dritën e nenit 115(a) të këtij Kodi, i cili parashikonte shprehimisht se “Pavlefshmëria e akteve administrative, në kuptimin e këtij Kodi, paraqitet në format e mëposhtme: a) akte administrative absolutisht të pavlefshme (akte të nxjerra në kundërshtim flagrant me ligjin);”. Kjo dispozitë nxjerr në pah dallimin thelbësor midis pavlefshmërisë absolute dhe asaj relative të akteve administrative, ku në të parën akti është nxjerrë në kundërshtim flagrant ose të hapur me ligjin, ndërsa në të dytin akti nxirret në kundërshtim jo të hapur me ligjin. Pra, dallimi lidhet me qenien e shkeljes ligjore flagrante apo jo. Kjo pasi, jo çdo shkelje materiale apo procedurale e ligjit në veprimtarinë administrative, passjell pavlefshmërinë absolute të akteve administrative. Nëse neni 116(c) i KPA shihet i shkëputur nga neni 115(a) i këtij Kodi, atëherë mund të arrihet në përfundimin e gabuar se çdo shkelje e formës apo procedurës që kërkon ligji për nxjerrjen e një akti administrativ, do të passillte pavlefshmëri absolute të tij. Po çfarë kuptohet me shkelje flagrante të ligjit? Përgjigja për këtë jepet nga natyra e shkeljeve të përcaktuara nga neni 116 i KPA, ku rastet e përfshira në të, duhen parë së bashku, duke nxjerrë në pah cilësinë e përbashkët që i karakterizon. Kur një akt administrativ nxirret nga një organ administrativ i paidentifikuar, ky fakt mund të konstatohet dukshëm dhe lehtësisht nga kushdo që bie në kontakt me këtë lloj akti. Pikërisht, cilësia e konstatimit nga kushdo në mënyrë të dukshme (apo të hapur) dhe lehtësisht të një të mete thelbësore të aktit administrativ (siç është identifikueshmëria e organit administrativ, kompetenca ligjore e organit administrativ për nxjerrjen e aktit administrativ, apo respektimi i formës dhe procedurës së kërkuar nga ligji për nxjerrjen e një akti administrativ), futet në sferën e pavlefshmërisë absolute të këtij akti. Ndërsa çdo e metë tjetër e aktit që nuk mund të konstatohet që me shikim të parë, por për të cilën nevojitet hetim më i thelluar dhe vlerësim i fakteve që kanë çuar në nxjerrjen e aktit administrativ, përfshihet potencialisht në sferën e pavlefshmërisë relative të aktit administrativ. Për këtë të fundit veprojnë kufizimet ligjore të shterimit të rrugës së ankimit administrativ dhe afateve për paraqitjen e pretendimeve për pavlefshmëri, të cilat mund të kufizojnë proporcionalisht qasjen e palës në gjykatë, nëse nuk përmbush kushtet formale të sipërcituara.


28. Në lidhje me sa më sipër, në kuptim të ligjit, Kolegji vlerëson se jo çdo shkelje e procedurës administrative mund të sjellë edhe nulitetin e aktit të prodhuar. Doktrina ka pranuar se si kriter kryesor për të dalluar pavlefshmërinë absolute nga paligjshmëria është shkalla e shkeljes së ligjit, rrezikshmëria e aktit të shkelur, shkalla e mundësisë së eliminimit të shkeljes nga vetë organi që ka nxjerrë aktin, etj. Pavlefshmëria absolute e një akti administrativ është forma më e rëndë e pavlefshmërisë së aktit. Në kuptimin e së drejtës, akte administrative absolutisht të pavlefshëm janë ato akte, të cilat për shkak të shkeljes thelbësore të ligjeve mbi bazën e të cilave janë nxjerrë, nuk kanë fuqinë e një akti administrativ të vlefshëm dhe objektivisht nuk konsiderohen që të kenë ekzistuar në asnjë çast. Një akt administrativ absolutisht i pavlefshëm, që nga momenti i nxjerrjes së tij, nuk krijon dhe as mund të krijojë pasojat juridike për të cilat ai është nxjerrë. Një akt absolutisht i pavlefshëm nuk është akt, ai është një nulitet i plotë, i cili konsiderohet se nuk ka hyrë në fuqi asnjëherë. Për shkak të shkeljes së rëndë thelbësore të ligjit, pavlefshmëria absolute e një akti nuk mund të rregullohet në të ardhmen, as nga palët dhe as nga organi që ka lëshuar aktin, pasi ky akt konsiderohet sikur nuk ka ekzistuar asnjëherë. Si i tillë, ai nuk mund të ketë fuqi detyruese, as ndaj personave apo subjekteve, të cilëve iu kundërdrejtohet dhe as ndaj organeve të tjera të administratës shtetërore. (shih vendimin nr. 768 12.07.2017 i KAGJL).

29. Kolegji çmon se shkelja e formës dhe e procedurës mund të paraqitet në mënyra të ndryshme, por jo të gjitha shkeljet që lidhen me formën dhe procedurën mund të shpien detyrimisht në pavlefshmërinë e aktit (absolute apo relative). Mosrespektimi i këtyre elementeve duhet të jetë i atij karakteri dhe asaj rëndësie që të ketë ndikuar drejtpërdrejt në nxjerrjen e aktit administrativ. Një shkelje e parëndësishme e procedurës apo formës së aktit nuk mund të shkaktojë pavlefshmëri absolute të aktit. Natyra e shkeljes vlerësohet nga vetë organi/gjykata që shqyrton pavlefshmërinë e aktit. Si rregull i përgjithshëm, një akt administrativ nuk është i papranueshëm për mosrespektim të një kërkese formale ose procedurale, në rast se një shkelje e tillë nuk do të jepte ndonjë ndryshim substancial në vendim. Por, një mosrespektim i tillë është i papranueshëm, nëse shkelja e kryer çon drejt nulitetit të aktit ose paligjshmërisë së saj. Të gjithë këta elemente do duhet të shqyrtohen nga organi procedues rast pas rasti për të vlerësuar nëse shkelje të kësaj natyrë janë të tilla sa të ndikojnë në ligjshmërinë/vlefshmërinë e aktit administrativ duke marrë në vlerësim së pari sa ka ndikuar shkelja në dhënien e vendimit nga ana e organit dhe së dyti nëse pavarësisht shkeljes, akti do mund të përbënte një titull të ekzekutueshëm.


30. Duke iu kthyer çështjes objekt shqyrtimi, Kolegji vlerëson se, është disponim maksimal i vetë paditësit ndërtimi i kërkimeve të padisë dhe përcaktimi se çfarë i kërkon gjykatës, si edhe ndryshimi, shtimi apo pakësimi i shkakut dhe objektit të padisë sipas vetë natyrës së kërkimeve të parashtruara me padinë e ngritur prej tij. Megjithatë, kualifikimi juridik i pretendimeve të ngritura dhe verifikimi nëse ato përfshihen apo jo në kategorinë e pavlefshmërisë absolute, i takon Gjykatës, në çdo shkallë dhe fazë të gjykimit. Në rastin në gjykim, pala paditëse Eranda Hoxhaj ka në objektin e kërkimit të saj pavlefshmërinë absolute të aktit administrativ njoftim vlerësimit tatimor objekt shqyrtimi, duke pretenduar se nga ana e organeve tatimore është zbatuar gabim ligji material, në lidhje me procedurën e nxjerrjes së aktit administrativ, si dhe se rivlerësimi tatimor është bërë nga pala e paditur nga zyra dhe pa marrë autorizimin e Drejtorit të Drejtorisë Rajonale. Nga ana e gjykatave të faktit këto pretendime janë trajtuar si shkaqe të pavlefshmërisë absolute, pasi nuk është respektuar procedura ligjore e organit publik, pasi subjekti tatimor nuk nuk është dëgjuar gjatë procedurës administrative në kuadër të të drejtës për tú mbrojtur dhe se riklasifikimi i transaksioneve për të reflektuar gjendjen reale të të ardhurave është bërë pa marrë autorizimin e me shkrim të Drejtorit të Drejtorisë Rajonale. Gjykatat administrative më të ulëta nuk kanë trajtuar nëse nxjerrja e njoftim vlerësim tatimor përbën miratim të mëpasshëm të zyrtarit përgjegjës (Drejtori Rajonal) për përcaktimin e metodës alternative të përcaktimit të detyrimit tatimor. Gjithashtu, pala paditëse në cilësinë e subjektit tatimor, gjatë procedurës tatimore mbart detyrimin e paraqitjes së dokumentacionit të nevojshëm fiskal për të ndihmuar organet tatimore që të përcaktojnë detyrimin tatimor të saktë. Ndërsa në gjykim subjekti tatimor duhet të provojë se organi tatimor nuk ka pranuar këto dokumenta, të cilat nëse do ishin bërë pjesë e procedurës administrative tatimore do të ishte i ndryshëm rezultati në fund të procedurës. 

31. Në bazë të nenit 17/2 të ligjit me nr. 49/2012 i ndryshuar është përcaktuar funksioni gjyqësor, gjatë shqyrtimit të veprimit apo mosveprimit administrativ, duke u sanksionuar se, “Gjykata zgjidh mosmarrëveshjet në përputhje me dispozitat ligjore dhe normat e tjera në fuqi, që janë të detyrueshme. Ajo bën një cilësim të saktë të fakteve dhe veprimeve që lidhen me mosmarrëveshjen, pa u lidhur me përcaktimin që mund të propozojnë palët.” Në zgjidhjen e mosmarrëveshjes gjykata paraqitet në rolin e një arbitri asnjanës, i cili vlerëson në mënyrë të paanshme pretendimet e palëve dhe në fund i shpall ato të bazuara apo jo. Palët kanë të drejtë të parashtrojnë para gjykatës interpretimin apo përcaktimin e tyre për faktet dhe të drejtat që lidhen me zgjidhjen e çështjes, por gjykata në ushtrim të pavarësisë dhe paanësisë së saj, i çmon vetë këto çështje, e nëse i gjen të bazuara pretendimet e palëve i pranon, në të kundërt i rrëzon. Parimi iura novit curia në këtë rast do të thotë se gjykata nuk i merr si të mirëqena shpjegimet e palëve në lidhje me zbatimin e ligjit për çështjen konkrete, por si njohëse e ligjit, e zgjidh vetë mosmarrëveshjen, sipas formimit dhe bindjes së saj të brendshme, të bazuar në kriteret që parashikon Kushtetuta, Kodi i Procedurës Civile dhe ligjet e veçanta. Po ashtu, gjykata nuk lidhet as me përcaktimin që palët mund t’i bëjnë fakteve të çështjes, ndonëse ka detyrimin, konform nenit 10 të KPC, që të mbështesë vendimin e saj vetëm mbi faktet që janë paraqitur gjatë procesit. Gjykata vërtet e mbështet vendimin tek faktet e paraqitura gjatë gjykimit, por vlerësimin e tyre e bën në mënyrë të pavarur, dmth nuk i merr të mirëqena përcaktimet e palëve, por pasi analizon provat e marra gjatë gjykimit e vlerëson vetë ekzistencën e fakteve me rëndësi për zgjidhjen e çështjes. Gjykata madje ka të drejtë që të ftojë palët për të dhënë shpjegime mbi faktet që ajo i vlerëson të nevojshme për zgjidhjen e mosmarrëveshjes (neni 9 i KPC). Pra, gjykata nuk lidhet me përcaktimin që bëjnë palët në lidhje me faktet apo me ligjin që zbatohet për këto fakte. (Kolegjet e Bashkuara të Gjykatës së Lartë në vendimin unifikues civil me nr. 3 viti 2012).

32. Kolegji vlerëson se argumentet mbi të cilat është pranuar padia nga gjykatat e faktit, nuk janë arsye thelbësore për t’u konsideruar akti administrativ si absolutisht i pavlefshëm. Detyrë e gjykatës është të vlerësojë, duke arsyetuar qartësisht, nëse shkelja e ligjit është e asaj rëndësie dhe e atij niveli, që të përputhet me kuptimin që jepet për shkeljen e rëndë dhe në kundërshtim flagrant me ligjin në nenin 115 dhe në nenin 116, shkronja (c) të KPA. Në rastin në shqyrtim, gjykata administrative ka gabuar në të kuptuarin dhe të interpretuarin e ligjit, kur ka konkluduar se shkelja e kryer nga pala e paditur, Drejtoria Rajonale Tatimore, lidhur me mungesën e autorizimit të Drejtorit të Përgjithshëm një një situatë rivlerësimit tatimor, ka sjellë pavlefshmërinë absolute të aktit administrativ.

33. Në lidhje me sa më lart, së pari, Kolegji vlerëson se, objekti i ligjit nr. 9920/2008, është të vendosë rregulla dhe procedura për administrimin e detyrimeve tatimore, si dhe parimet e organizimit dhe funksionimit të administratës tatimore në Republikën e Shqipërisë me qëllim përcaktimin sa më të saktë dhe mbledhjen e detyrimeve tatimore. Në funksion të përmbushjes së objektivave të tij, në ligj janë përcaktuar edhe parimet mbi bazën e të cilave është ngritur e gjitha struktura ligjore dhe administrative për përcaktimin dhe mbledhjen e detyrimeve tatimore, të cilat nga njëra anë mbështeten në nxitjen e vetëvlerësimit dhe vetedeklarimit të detyrimeve tatimore nga ana e tatimpaguesit, që nënkupton të drejtën e tatimpaguesit për llogaritur dhe përmbushur në përputhje me dispozitat ligjore e nënligjore në fuqi detyrimet e tyre tatimore, nxitjen e respektimit vullnetar te legjislacionit tatimor dhe nga ana tjetër orientohen në zbatimin e njëjtë dhe efektiv i legjislacionit nga ana e administratës tatimore dhe në luftimin e shmangieve tatimore dhe të evazionit tatimor. 

34. Në këtë këndvështrim, ligji nr. 9920/2008, në nenin 71 të tij, ka parashikuar të drejtën e organeve tatimore për të përdorur metoda alternative të vlerësimit, kur janë rastet e parashikuara nga ky nen. Në nenin 72 të ligjit, janë listuar disa të dhëna, mbi bazën e të cilave mund të mbështetet metoda alternative e vlerësimit që mund të përdoret nga organi tatimor për të rivlerësuar situatën ekonomike të subjektit të kontrolluar, të dhëna këto që nuk janë listuar në mënyrë ezauruese. Referuar pikës 72.1 të udhëzimit nr. 24, datë 02.09.2008, përcaktohet se në përdorimin e metodave alternative të vlerësimit tatimor administrata tatimore bazohet në dokumentacionin dhe informacionin që disponon, duke pasur parasysh edhe faktet dhe rrethanat konkrete të biznesit, me synim rikarakterizimin e transaksioneve dhe llogaritjen sa më të saktë të detyrimeve tatimore në përputhje me legjislacionin tatimor në fuqi. (Shih vendimin nr. 00-2023-3672 (255), datë 06.07.2023 të Kolegjit Administrativ të Gjykatës së Lartë). Ndërsa neni 85 ka parashikuar rastet e rikontrollit tatimor dhe kushtet ligjore që të duhet të zbatojë administra tatimore, ku një ndër kriteret ligjore është marrja e autorizimit (miratimit) nga Drejtori i Përgjithshëm i tatimeve të kërkesës më shkrim të rikontrollit tatimor. Vendim ky që kërkon në mënyrë të shprehur qartë se cilat janë arsyet e rikontrollit tatimor, i cili i vihet në dispozicion inpesktorëve të administratës tatimore së bashku me njoftimin e kontrollit tatimor. Kriteret e parashikuara në nenin 85 të ligjit nr. 9920/2008 janë të rikonfirmuara edhe në udhëzimin nr.24/2008.

35. Kolegji vlerëson se, në referim të dispozitave të sipërcituara, ligji ka bërë një ndarje të rasteve kur organet e adminsitratës tatimore ushtrojnë kompetencat e tyrë ligjore për të bërë rivlerësimi të një detyrim tatimor dhe rastet kur ushtrohet rikontroll. Duke qënë se marrëdhëniet ekonomike në realitet mund të jenë të ndryshme dhe të larmishme, vetë ligji ka parashikuar se metodat e zbatueshme të rivlerësimit mund të jenë të larmishme me qëllim që të përshtaten rast pas rasti dhe të jënë sa më të përshtatshme për rastin konkret. Për këtë arsye metodat nuk janë listuar në mënyrë shteruese në ligj dhe udhezim, duke i lënë hapësirë organit administrativ në përcaktimin e saj. Referuar të dhënave ku bazohet administrata tatimore në përcaktimin e metodës së rivlerësimit, të përshkruara në mënyrë jo shteruese në nenin 72 të ligjit nr. 9920/ 2008 dhe në pikën 72 të udhëzimit nr. 24/ 2008, Kolegji vlerëson se metoda e rivlerësimit të detyrimit tatimor mund të ndërthur si komponentë që i nënshtrohen rregullimeve ligjore dhe nënligjore ashtu edhe komponentë që kanë të bëjnë me proporcionalitetin apo përshtatshmërinë. Ndërsa rastet e rikontrollit tatimor janë taksative dhe i referohet atyre të parashikuara në nenin 85 të ligjit. 

36. Duke iu referuar rastin konkret, si nga palët edhe nga gjykatat e faktit është pranuar fakti se në rastin konkret jemi para një rivlerësimi tatimor dhe jo rikontrolli (neni 85), pasi dhe vetë pala paditëse ka pretenduar se, rivlerësimi është bërë në kundërshtim me procedurën e parashikuar nga ligji, pasi nuk është marrë autorizimi nga Drejtori i Përgjithshëm, nuk ka njoftim paraprak te subjekti, duke cenuar procesin e rregullt ligjor për t’u mbrojtur, është bërë përmes aplikimit të metodave alternative të vlerësimit të cilat nuk janë të zbatueshme në rastin konkret. Kolegji vlerëson se në kushtet kur konstatohet se jemi para një rivlerësimi tatimor, gjykata ndonëse e gjen vet shkakun ligjor nuk mund të dal tej kërkimeve të palëve, por bën një cilësim të saktë të shkakut ligjor të padisë dhe vlerëson dhe zgjidh çështjen në drejtim të pretendimeve të palëve.

37. Kufijtë e shqyrtimit në gjykimin administrativ përcaktohen në nenin 37 të ligjit nr.49/2012, sipas të cilit, gjykata shqyrton ligjshmërinë e veprimit administrativ që kundërshtohet, në bazë të provave të paraqitura nga palët dhe të situatës ligjore dhe faktike që ekzistonte në kohën e kryerjes së veprimit konkret administrativ. Sipas pikës 3 të këtij neni, në rastin kur ligji i jep organit publik të drejtën për zgjedhje alternative, në nxjerrjen e një akti administrativ apo në kryerjen e veprimit tjetër administrativ, gjykata shqyrton edhe nëse: a) zgjedhja nga organi publik është bërë në përputhje me objektivin dhe qëllimin e ligjit; b) zgjedhja nga organi publik është bërë vetëm për të arritur qëllimin e ligjit; c) zgjedhja nga organi publik është në raport të drejtë me nevojën që e ka diktuar atë. Sa më sipër, Kolegji vlerëson se ligji autorizon gjykatën që jo vetëm të vlerësojë ligjshmërinë e veprimit administrativ por të vlerësojë edhe përshtatshmërinë apo proporcionalitetin e veprimit administrativ, në mënyrë që veprimi i organit administrativ të mos kalojë në abuzivizëm por të jetë në përputhje me parimin e proporcionalitetit, parim i njohur si në ligjin nr. 8485, date 12.5.1999, ashtu edhe në ligjin nr. 44/2015. 

38. Në këto kushte, Kolegji vlerëson se pavarsisht hapësirës që ka organi tatimor në përcaktimin e metodës së rivlerësimit që do të përdorë, kjo e drejtë e organit tatimor nuk është e pakontrollueshme nga organet gjyqësore. Kolegji vlerëson se në rastet e përdorimit të metodave alternative të vlerësimit, objekt shqyrtimi në gjykatë mund të bëhen jo vetëm aspekte të lidhura me rastet dhe procedurën që duhet të ndiqet për zbatimin e tyre por edhe vetë përmbajtja e metodës së përzgjedhur nga organi tatimor dhe përshtatshmëria e saj me rastin konkret. Në funksion të respektimit të parimit të ligjshmërisë, gjykata duhet të marrë në shqyrtim elemente të përmbajtjes se metodës së rivlerësimit alterantiv të cilët kanë një rregullim ligjor apo nënligjor të posaçëm. Në funksion të respektimit të parimit të proporcionalitetit, organi tatimor duhet të japë arsye dhe gjykata duhet t’i vlerësojë ato nëse me të vërtetë metoda e përzgjedhur përputhet me rrethanat konkrete të biznesit dhe është ajo që rikarakterizon në mënyrën më të saktë dhe të plotë situatën me qëllim përmbushjen e qëllimit të ligjit, llogaritjen sa më të saktë të detyrimeve tatimore. Ky qëndrim është në përputhje me legjislacionin tatimor, nenin 106 të ligjit nr.9920/2008, i cili parashikon se tatimpaguesi mund të ankimojë kundër çdo njoftim vlerësimi, çdo vendimi që ndikon në detyrimin e tij tatimor dhe pikërisht, metoda konkrete e aplikuar në rivlerësimin e situatës, ndikon në detyrimin tatimor dhe për këtë arsye ajo është objekt ankimimi dhe shqyrtimi si në rrugë administrative ashtu edhe gjyqësore. 

39. Kolegji konstaton se në rastin konkret, gjykatat administrative më të ulëta kanë gabuar duke arsyetuar se, […] ligji i posaçëm nr. 9920/2008 ka parashikuar se riklasifikimi i transaksioneve për të reflektuar gjendjen reale të të ardhurave nga shitja të një tatimpaguesi bëhet vetëm me urdhër me shkrim të Drejtorit të Drejtorisë Rajonale, sipas propozimit të inspektorit të kontrollit, të argumentuar me fakte dhe prova për mundësinë e deformimit të të ardhurave dhe transaksioneve nga tatimpaguesi. Përcaktimi i një procedure të detajuar nga dispozita e sipërcituar ka si qëllim që gjykata, në shqyrtimin e çështjes objekt gjykimi, të vlerësojë nëse nga pala e paditur është ndjekur apo jo një procedurë e tillë, procedurë e cila në rastin konkret nuk provohet të jetë kryer, për sa kohë nga aktet në dosjen gjyqësore rezulton se rivlerësimi është bërë nga zyra dhe mungon propozimi i inspektorit të kontrollit dhe miratimi i Drejtorit të Drejtorisë Rajonale Tatimore Sarandë lidhur me rivlerësimin e kryer. Për më tepër, në përllogaritjen e “detyrimit tatimor” janë vlerësuar dhe kontrolluar padrejtësisht llogaritë bankare personale të palës paditëse, si edhe llogari personale të familjarëve të saj. Ky fakt vërtetohet nga konfirmimet bankare të lëshuara nga bankat e nivelit të dytë, si edhe nga vetë akt-vlerësimi tatimor”, pasi kontrolli i ligjshmërisë së rivlerësimi tatimor nga ana e gjykatës do duhet të ndalet në nenet 68, 71, 72 të lgijit dhe jo nenit 85, pasi rivlerësimi alternativ i detyrimit tatimor nuk kërkon domosdoshmërisht si kusht të  procedurës marrjen  e autorizimit apo miratimit nga Drejtori i Përgjithshëm. Kolegji vlerëson se, në funksion të kontrollit të ligjshmërisë së procedurës administrative të kryer prej organit publik, rivlerësimi tatimor nuk përmbush asnjë nga kriteret e parashikuara në nenin 116 të KPA për ta vlerësuar aktin, objekt kundërshtimi gjyqësor, si absolutisht të pavlefshëm. 

40. Së fundmi, Kolegji vëren se, në përmbajtje dhe në tërësi të padisë gjenden dhe pretendime për paligjshmërinë e veprimeve administrative, por ka rezultuar se ato nuk janë marrë në vlerësim  prej gjykatës administrative të shkallës së parë dhe pala paditëse nuk ka ushtruar të drejtën e ankimit, në të tilla rrethana proceduale, ligji procedural pretendimet e pangritura në një shkallë më të ulët gjykimi i konsideron me pasojë të rënies së tyre në dekadencë. Gjithashtu, konstatohet prej Kolegjit se pala paditëse, në cilësinë e subjektit tatimor që kundërshton (pa)ligjshëmrinë e veprimeve administrative tatimore ngarkohet prej ligjit të posaçëm 9902/2008 i ndryshuar dhe  me plotësimin e kushteve ligjore të parapagimit të detyrimit tatimor, shterimit të rrugës administrative dhe paraqitjen e padisë në afatin e përcaktuar.

41. Në përfundim të analizës së normave ligore të zbatueshme për rastin në gjykim, Kolegji vlerëson se, vendimi i dhënë nga gjykata administrative e shkallës së parë dhe vendimi i GJAA janë marrë në interpretim të gabuar të ligjit, ndaj duhet të ndryshohen dhe të zgjidhet në themel çështja, duke u rrëzuar padia.

 


               PËR KËTO ARSYE,

Kolegji Administrativ i Gjykatës së Lartë, mbështetur në nenin 1(2), në lidhje me nenin 58 dhe në nenin 63(1) germa “dh” të ligjit nr.49/2012, datë 03.05.2012 “Për gjykatat administrative dhe gjykimin e mosmarrëveshjeve administrative” (i ndryshuar);

                                              VENDOSI:    
    Ndryshimin e vendimit nr.1034 (86-2019-1184) datë 04.04.2019 të Gjykatës Administrative të Apelit dhe të vendimit nr.706, datë 14.11.2016 të Gjykatës Administrative të Shkallës së Parë, Gjirokastër dhe rrëzimin e padisë.



                     



Tiranë, më datë 24.06.2026
� Në vijim GJAA.

